Susko, Boris, poslanec NR SR (2021-06-16):
Ďakujem pekne za slovo. Vážený pán predseda Národnej rady Slovenskej republiky, rád by som povedal aj vážený pán minister, avšak ten tu teda opätovne dnes nie je, čo považujem teda za absolútnu neúctu voči parlamentu ako nadriadenej organizácii vláde. A pokiaľ ide o odvolávanie ministra, tak naozaj bývalo dobrým zvykom vždy, že odvolávaný minister bol počas odvolávania v pléne. A teda poďme, poďme k veci. Počuli sme tu všetci správu Slovenskej informačnej služby a počas včerajšieho a dnešného dňa sme tu počuli aj množstvo argumentov a dôkazov, ktoré hovoria o tom, že v rámci trestných stíhaní a trestných konaní sa manipulujú výpovede svedkov a tieto výpovede svedkov sa manipulujú takým spôsobom, aby sa dosiahol stav, kedy sa tieto výpovede budú vzájomne zhodovať, a to tak, aby sa dosiahlo väzobné stíhanie konkrétnych osôb a prípadne aj ich následné odsúdenie. A to je naozaj obrovský škandál, obrovský škandál a obrovské bezpečnostné riziko, ako aj obrovský útok na ústavou chránené práva. A treba povedať, že nie sú to len indície alebo náznaky, ale sú to, ako to potvrdil sám riaditeľ Slovenskej informačnej služby na neverejnej schôdzi, zdokumentované informácie, a to takým spôsobom, že sú použiteľné ako dôkazy v trestnom konaní. A to si myslím, že hovorí samo za seba. Takéto informácie sú naozaj veľmi vážne a takéto praktiky sú veľmi nebezpečné. Včera aj dnes sa viackrát spomínalo, že ide o vojnu policajtov, pretože sa to vo väčšine prípadov týka osôb z prostredia polície, prípadne prokuratúry, alebo inšpekcie ministerstva vnútra, teda všetko rezortu, ktorému, za ktorý zodpovedá odvolávaný minister vnútra. Dnes sa takéto praktiky zjavne používajú medzi týmito zložkami štátu. Ale prečo je to nebezpečné? A veľmi nebezpečné je preto, že zajtra sa to môže týkať obchodných konkurentov, keď si budú takto vybavovať svoje konkurenčné spory, a pozajtra sa to môže týkať susedských sporov. Čiže nie je to len otázka, ktorá sa týka samotných silových zložiek alebo samostatného ministerstva vnútra, ale je to otázka, ktorá môže mať v konečnom dôsledku dosah na fungovanie celého štátu a celej spoločnosti. Tento škandál má dve stránky. Má stránku právnu a má stránku politickú. Z hľadiska právnej stránky je potrebné tieto informácie, ktoré sú aj predmetom správy Slovenskej informačnej služby a ktoré boli aj predmetom stretnutia najvyšších ústavných činiteľov, je potrebné náležite prešetriť, ale aj ďalšie dôkazy, ktoré tu boli počas tejto schôdze prednesené a predložené. Z tohto hľadiska je však veľmi zaujímavé a veľmi neštandardné, že všetci, ktorí už predtým upozorňovali na to, že takéto škandalózne veci sa dejú, sú záhadne obratom trestne stíhaní, resp. dokonca aj väzobne stíhaní. Takže bude veľmi zaujímavé sledovať, ako a kto tieto podozrenia a dôkazy prešetrí a ako z toho bude vyvodená právna zodpovednosť. Pán premiér Heger vo svojej rozprave povedal, že sú to len subjektívne názory navrhovateľov bez dôkazov. No, správa Slovenskej informačnej služby, ako aj ďalšie informácie hovoria o niečom úplne inom. A to sme stále v tej právnej, prípadne trestnoprávnej rovine. Druhá stránka je však stránka politickej zodpovednosti. Pani ministerka Kolíková včera vo svojom vystúpení uviedla, že spravodlivosť je v kŕčoch, je potrebné obnoviť dôveru v štát. Viackrát už v oblasti justície bola prezentovaná premisa, že nie je dôležité len to, ako veci v skutočnosti sú, ale aj ako sa to smerom k verejnosti javí. To tu deklarovali aj viacerí predstavitelia tejto vlády pri rôznych otázkach, ktoré súviseli s justíciou, či už pri voľbe generálneho prokurátora, alebo pri iných otázkach, ktoré sme tu v ostatnom období riešili. A tu je rozhodujúce nielen samotné objasnenie tej veci po stránke právnej, ale aj rozhodujúce je vyvodenie politickej zodpovednosti, lebo minimálne sa to javí, tieto všetky informácie, dôkazy, ako škandalózne a neprípustné a či to aj tak je, sa možno dozvieme o niekoľko týždňov, možno mesiacov. Ale ak sa bude takto pokračovať, ako sa pokračuje, všetci, kto to majú vyšetrovať, sú vzápätí trestne stíhaní, tak možno sa to nedozvieme ani nikdy. Dnes sme tu však na schôdzi o odvolávaní ministra, čo nie je otázka vyvodzovania právnej zodpovednosti, ale otázka vyvodzovania politickej zodpovednosti. Minister vnútra stojí na čele rezortu vnútra, do ktorého spadajú všetky tieto zložky, o ktorých som hovoril, a minister vnútra nesie plnú politickú zodpovednosť za to, v akej situácii sa tieto zložky nachádzajú a aké tieto dôkazy tu už boli predložené a aké informácie sú k dispozícii aj zo správy Slovenskej informačnej služby. V minulosti už za oveľa menej vážne kauzy odstupovali ministri, či predseda parlamentu, alebo podpredsedníčka parlamentu, a preto sme tu dnes a žiadame o vyvodenie politickej zodpovednosti ministra vnútra ako jedinej zodpovednej osoby politicky v rezorte ministerstva vnútra za to, čo sa tu dnes deje. A na záver ešte raz zopakujem, nie je dôležité len to, ako to v skutočnosti je, ale aj ako sa to na verejnosti javí z hľadiska politickej zodpovednosti. Ďakujem pekne.